CELEX: C2005/171/47
Language: el
Date: 2005-07-09 00:00:00
Title: Υπόθεση Τ-168/05: Προσφυγή της Arkema κατά της Επιτροπής των Ευρωπαϊκών Κοινοτήτων που ασκήθηκε στις 25 Απριλίου 2005

9.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/28
            
         Προσφυγή της Arkema κατά της Επιτροπής των Ευρωπαϊκών Κοινοτήτων που ασκήθηκε στις 25 Απριλίου 2005
   (Υπόθεση Τ-168/05)
   (2005/C 171/47)
   Γλώσσα διαδικασίας: η γαλλική
   Η Arkema, με έδρα το Παρίσι, εκπροσωπούμενη από τον δικηγόρο Michel Debroux, με τόπο επιδόσεων στο Λουξεμβούργο, άσκησε στις 25 Απριλίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει, λόγω πλάνης περί το δίκαιο και παραβάσεως ουσιώδους τύπου, τα άρθρα 1, στοιχείο δ', 2, στοιχείο γ', και 4, παράγραφος 9, της αποφάσεως C(2004)4876 τελικό της Επιτροπής, της 19ης Ιανουαρίου 2005, καθόσον απευθύνεται στην Elf Aquitaine και της επιβάλλει πρόστιμο, και, κατά συνέπεια, να μεταρρυθμίσει το άρθρο 2, στοιχεία γ' και δ', της αποφάσεως, καθόσον επιβάλλει στην Arkema υπερβολικό πρόστιμο, μειώνοντας το ύψος αυτού·
            
         
               —
            
            
               επικουρικώς, να μεταρρυθμίσει το άρθρο 2, στοιχεία γ' και δ', της αποφάσεως, καθόσον επιβάλλει στην Arkema και στην Elf Aquitaine υπέρογκο πρόστιμο, μειώνοντας το ύψος αυτού·
            
         
               —
            
            
               εν πάση περιπτώσει, να καταδικάσει την Επιτροπή στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα
   Με την προσβαλλόμενη απόφαση η Επιτροπή επέβαλε, αφενός, στην προσφεύγουσα και στη μητρική αυτής εταιρία Elf Aquitaine «αλληλεγγύως και εις ολόκληρον», και, αφετέρου, στην προσφεύγουσα μόνον, πρόστιμο, αντιστοίχως, 45 εκατομμυρίων και 13,5 εκατομμυρίων ευρώ, διότι μετέσχον, με δέκα άλλες εταιρίες, σε απαγορευόμενη συμφωνία στην αγορά του μονοχλωροξικού οξέος.
   Προς στήριξη της προσφυγής της η Arkema ισχυρίζεται, πρώτον, ότι η Επιτροπή υπέπεσε σε πλάνη περί το δίκαιο καταλογίζοντας τις πρακτικές της προσφεύγουσας, των οποίων το υποστατό και ο νομικός χαρακτηρισμός δεν αμφισβητούνται, στην Elf Aquitaine. Η Επιτροπή παρέβη τους κανόνες περί του καταλογισμού των πρακτικών μιας θυγατρικής εταιρίας στη μητρική εταιρία, δεχόμενη αμάχητο τεκμήριο de facto καταλογισμού, το οποίο στηρίζεται στην κατοχή της πλειονότητας του κεφαλαίου της θυγατρικής εταιρίας, και, επομένως, μη αποδεικνύοντας την πραγματική εμπλοκή της μητρικής εταιρίας στις επίμαχες πρακτικές. Κατά την προσφεύγουσα, το αμάχητο αυτό τεκμήριο παραβιάζει τις αρχές της νομικής και εμπορικής αυτονομίας της θυγατρικής εταιρίας, της προσωποπαγούς ευθύνης σε περιπτώσεις παραβάσεων του δικαίου του ανταγωνισμού, καθώς και της απαγορεύσεως των δυσμενών διακρίσεων μεταξύ εταιριών βάσει του νομικού καθεστώτος τους. Περαιτέρω, η προσφεύγουσα ισχυρίζεται ότι η Επιτροπή υπέπεσε σε παράβαση ουσιώδους τύπου, καθόσον δεν αιτιολόγησε τη θέσπιση του αμάχητου τεκμηρίου.
   Δεύτερον, η προσφεύγουσα ισχυρίζεται ότι το πρόστιμο που της επιβλήθηκε είναι υπέρογκο και αντίθετο προς τις αρχές της αναλογικότητας και της ίσης μεταχειρίσεως. Προς στήριξη του ισχυρισμού αυτού, προβάλλει παραβίαση της αρχής της αναλογικότητας κατά τον καθορισμό του ποσού εκκινήσεως του προστίμου, κατά τον καθορισμό του συντελεστή που αποδίδει στο πρόστιμο επαρκώς αποτρεπτικό χαρακτήρα και κατά τον καθορισμό του σχετιζόμενου με τη διάρκεια της παραβάσεως συντελεστή.
   Επικουρικώς, η προσφεύγουσα υποστηρίζει ότι ακόμη και αν δεν απαλλαγεί η Elf Aquitaine, οι λόγοι ακυρώσεως που αντλούνται από παραβίαση της αρχής της αναλογικότητας εξακολουθούν να είναι βάσιμοι. Εξάλλου, η προσφεύγουσα υποστηρίζει ότι η Επιτροπή έλαβε υπόψη δύο φορές τον κύκλο εργασιών της Arkema στους υπολογισμούς της, επιβάλλοντας, κατά τον τρόπο αυτό, διπλή κύρωση για την ίδια παράβαση.